*Esitys 19.12.2022 Asko Länsman, Sanna Hast, Hannu Linjakumpu ja Riku Lumiaro. Asiantuntijana säätiöaloitteen laatimisessa on kuultu Sari Starkia Arktisesta keskuksesta.*

# ”Porot ja tunturiluonnon suojelusäätiö” -säätiön perustamisen linjauksia

## Tarkoitus

* Säätiön tehtävänä on turvata ja kehittää tunturialueiden poronhoitoa muuttuvassa ilmastossa huomioiden tunturiluonnon monimuotoisuuden säilyminen ja elinvoimaisuuden turvaaminen.
* Poronhoidon harjoittamisen edistäminen osana tunturiluontoa ja perinnemaisemaa, alueen saamelaisten elävänä elinkeinona ja kulttuurina.
* Porolaidunnuksen säilyttäminen osana tunturiluonnon suojelua. Poro kuuluu Suomen alkuperäiseen eläimistöön ja tunturiluontoon. Tunturien kookkaana kasvinsyöjänä porolla on tunturiluonnossa avainlajin rooli.
* Säätiön tavoitteiden ja toimenpiteiden tulee perustua tutkittuun tietoon ja saamelaisten perinteiseen tietoon. Säätiön tavoitteena on tiedottaa ja viestiä tunturiluonnon suojeluun liittyvistä asioista.

## Toimintatavat

* Tunturiluontoa ja poronhoitoa koskeva viestintä
	+ Tunturiluonnon uhanalaisuudesta ja tulevaisuudesta viestiminen.
	+ Viestiminen muun maankäytön kuten rakentamisen ja koiralla metsästyksen haitoista tunturialueen poronhoidolle sekä tunturiluonnon monimuotoisuudelle.
	+ Korjata viestinnällä julkisuudessa esiintyviä virheellisiä näkökantoja poron ja poronhoidon roolista tunturialueilla.
* Erilaiset hankkeet ja käytännön toimet, joita ei välttämättä voi toteuttaa nykyisillä ohjelmilla tai rahoitusäännöillä. Hankkeet toteutetaan alueelliset erityispiirteet huomioiden, ja niiden vaikutuksia seurataan aktiivisesti ja tieteellisen tutkimuksen periaatteita noudattaen.
* Mahdollisia hankkeita voisivat olla:
	+ Tunturikasviston säilymisen edistäminen lämpenevässä ilmastossa erilaisilla toimenpiteillä, kuten tunturiin leviävien mäntyjen ja muiden puiden poistolla tai kulotuksella ja kitkeminen avotunturista.
	+ Vesakoitumisen/pensoittumisen/pensittymisen ehkäiseminen porolaidunnuksella.
	+ Uhanalaisten kasvien kasvupaikkojen määräaikainen aitaaminen tai muuten turvaaminen alueilla, joilla se osoittautuu tarpeelliseksi.
	+ Kompensaatiot esim. elinkeinosta luopujille, määräaikaisesta laidunalueen menetyksestä tai laidunalueen käytettävyyden menetyksestä.
	+ Määräaikainen tai pysyvä poromäärien vähentäminen tai lisääminen.
	+ Laidunkierron kehittäminen poron ravintokasvien saatavuuden edistämiseksi ja turvaamiseksi.
	+ Uusien toimintatapojen ja tekniikoiden kehittäminen poronhoitotyöhön.
	+ Tunturiluonnon kulumisen ehkäiseminen tarpeettoman kesäaikaisen maastoliikenteen johdosta mm. neuvonnalla ja viestinnällä.
	+ Tunturiluonnon uhanalaisten lajien kuten kiirunan, naalin ja jääleinikin elinolosuhteiden parantaminen monipuolisilla projekteilla, aloitteilla ja viestinnällä.
* Rahoituksen hankkiminen yksityisiltä ihmisiltä, yrityksiltä, järjestöiltä, säätiöiltä, valtionhallinnolta ja muilta vastaavilta tahoilta tunturiluonnon suojelemiseksi ja tunturialueiden kestävän poronhoidon edistämiseksi.
* Vaikuttamista tunturialueiden poronhoitoon ja tunturiluontoon liittyvään yhteiskunnalliseen keskusteluun monipuolisella osallistumisella.
* Tunturialueiden poronhoitoon ja tunturiluonnon monimuotoisuuteen liittyvien tutkimus-, kehittämis- ja seurantahankkeiden edistäminen

## Perustajat

* Saamelaisten kotiseutualueen paliskunnat
* Saamelaiskäräjät
* Paliskuntain yhdistys
* Suomen luonnonsuojeluliitto
* Yksityisiä henkilöitä, julkisia toimijoita, säätiöitä sekä yrityksiä

## Rahoitusta perustamiseen (perustajien lisäksi)

* Maa- ja metsätalousministeriö
* Ympäristöministeriö
* Sitra
* Yrityksiä ja yksityisiä henkilöitä

## Organisaatio

* Asiamies
* Työntekijöitä 1–3
* Hallitus 5–8 henkilöä (perustajien edustajat)
* Sidosryhmät

Hallitus päättää säätiön operatiivisesta toiminnasta, ohjaa toimintaa ja säätiön kotipaikan. Hallitus valitsee asiamiehen ja päättää linjauksen mm. sidosryhmistä, tukijoista jne.